31998R2519
L 315/7
JURNALUL OFÍCIAL AL UNIUNII EUROPENE
REGULAMENTUL (CE) NR. 2519/98 AL COMISIEI
din 24 noiembrie 1998
de modificare a Regulamentului (CE) nr. 1249/96 de stabilire a normelor de aplicare a Regulamentului (CE) nr. 1766/92 al Consiliului în ceea ce privește drepturile de import în sectorul cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1), astfel cum a fost modificat ultima dată prin Regulamentul (CE) nr. 923/96 al Comisiei (2), în special articolul 10 alineatul (4),
întrucât dispozițiile care reglementează importurile de cereale în Comunitate au fost prevăzute de Regulamentul (CE) nr. 1249/96 al Comisiei (3), astfel cum a fost modificat ultima dată prin Regulamentul (CE) nr. 2092/97 (4);
întrucât, ținând seama de experiența dobândită în aplicarea dispozițiilor Regulamentului (CE) nr. 1249/96, și în vederea clarificării și a unei mai bune aplicabilități a anumitor dispoziții, este necesară introducerea unor adaptări în acest text, în special în ceea ce privește importurile de grâu dur cu un conținut de boabe sticloase cuprins între 60 și 73 %, în ceea ce privește unele aspecte tehnice referitoare la prețul reprezentativ la importul CIF care trebuie luat în considerare pentru calcularea dreptului de import corespunzător; întrucât este necesară, prin urmare, modificarea Regulamentului (CE) nr. 1249/96; întrucât, pentru a nu crea dificultăți operatorilor, aceste modificări se aplică exclusiv certificatelor de import emise începând cu data intrării în vigoare a prezentului regulament;
întrucât Comitetul de gestionare a cerealelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CE) nr. 1249/96 se modifică după cum urmează:
1.
La articolul 4, alineatele (1) și (2) se înlocuiesc cu textul următor:
„(1) Pentru stabilirea prețurilor reprezentative la importul CIF pentru grâu comun de calitate superioară, medie și inferioară, grâu dur de calitate superioară și medie, porumb și celelalte cereale furajere, prevăzute la articolul 10 alineatul (2) din Regulamentul (CEE) nr. 1766/92, se iau în considerare următoarele elemente.
(a)
cotația bursieră reprezentativă de pe piața Statelor Unite ale Americii;
(b)
primele comerciale (pozitive sau negative) («premiums and discounts») cunoscute, adăugate la această cotație de pe piața Statelor Unite ale Americii, în ziua cotației, și în special în cazul grâului dur, cele adăugate în funcție de calitatea de morărit;
(c)
navlul maritim între Statele Unite ale Americii (Golful Mexic sau Duluth) și portul Rotterdam pentru o navă de cel puțin 25 000 de tone.
În fiecare zi lucrătoare, Comisia constată:
-
elementul prevăzut la litera (a), pe baza burselor și calităților de referință menționate de anexa II;
-
elementele prevăzute la literele (b) și (c), pe baza informațiilor disponibile pentru public. Cu toate acestea, în cazul grâului dur de calitate medie, se ia în considerare, în conformitate cu litera (b), o primă negativă («discount») în valoare de zece ECU pe tonă.
(2) Prețurile reprezentative la importul CIF pentru orz, porumb și, în cazul grâului comun și al grâului dur, pentru fiecare calitate standard, reprezintă suma elementelor prevăzute la alineatul (1) literele (a), (b) și (c), constatate de Comisie în conformitate cu alineatul (1) al doilea paragraf.
Cu toate acestea, prețurile reprezentative la importul CIF pentru importurile de orz, porumb, și, în cazul grâului comun și al grâului dur, pentru fiecare calitate standard, efectuate:
-
pe cale terestră sau fluvială sau
-
pe cale maritimă, cu nave sosite din Comunitate și provenind din porturi situate la Marea Mediterană, Marea Neagră sau Marea Baltică,
se reduc cu 10 ECU pe tonă. În acest caz nu se aplică reducerile dreptului de import prevăzut la articolul 2 alineatul (4).
Pentru grâul comun de calitate standard medie sau scăzută, în cazul în care prețurile de pe piața mondială fac obiectul unor subvenționări din partea țărilor terțe în vederea exportului către o țară europeană sau către bazinul mediteranean, Comisia poate ține seama de aceste subvenții în stabilirea prețului reprezentativ la importul CIF în Comunitate.”
2.
Anexa I se înlocuiește cu anexa la prezentul regulament.
3.
Articolul 6 alineatul (1) ultimul paragraf se înlocuiește cu următorul text:
„Marfa se clasifică la calitatea standard pentru care sunt îndeplinite toate criteriile de clasificare prevăzute de anexa I. Cu toate acestea, pentru grâul dur clasificat cu codul NC 1001 10, în cazul în care calitatea acestuia este inferioară calității definite de anexa I pentru grâul dur de calitate medie, dreptul de import este cel aplicabil pentru grâul comun de calitate inferioară.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 noiembrie 1998.